b"\n_START_ARTICLE_\nTankin\xc4\x97 patranka\n_START_PARAGRAPH_\nTankin\xc4\x97 patranka (rus. \xd1\x82\xd0\xb0\xd0\xbd\xd0\xba\xd0\xbe\xd0\xb2\xd0\xb0\xd1\x8f \xd0\xbf\xd1\x83\xd1\x88\xd0\xba\xd0\xb0; angl. tank gun)\xc2\xa0\xe2\x80\x93 patranka, skirta naudoti tankuose, tod\xc4\x97l pasi\xc5\xbeyminti tam tikromis technin\xc4\x97mis charakteristikomis. \xc5\xa0ios patrankos b\xc5\xabdavo naudojamos taip pat savaeig\xc4\x97se, kateriuose, kartais ir \xc4\xaftvirtinimuose._NEWLINE_Pirmieji tankai naudojo nespecializuotas patrankas, kurios nebuvo specialiai konstruotos naudoti tankuose. Tanko patranka rei\xc5\xa1kia bet koki\xc4\x85 tanke \xc4\xafrengt\xc4\x85 patrank\xc4\x85, kuri gali b\xc5\xabti menkai pritaikyta tokiam naudojimui.\n_START_SECTION_\nPirmasis pasaulinis karas\n_START_PARAGRAPH_\nPirmieji tankai buvo skirti palaikant p\xc4\x97stinink\xc5\xb3 puolim\xc4\x85 pralau\xc5\xbeti apkas\xc5\xb3 pozicijas, ypa\xc4\x8d gausiai apr\xc5\xabpintas kulkosvaid\xc5\xbeiais. Tam tankai buvo ginkluoti kulkosvaid\xc5\xbeiais ir/ar nedidelio kalibro patrankomis, \xc5\xa1audan\xc4\x8diomis ardomaisiais (fugasiniais) sviediniais. Paprastai buvo lauko ar laiv\xc5\xb3 artilerijos patrankos, nuimtos nuo lauko ar laiv\xc5\xb3 tipo lafet\xc5\xb3 ir apr\xc5\xabpintos tankui pritaikytu lafetu._NEWLINE_Ankstyvieji 1916\xc2\xa0m. brit\xc5\xb3 tankai Mark I naudojo 57\xc2\xa0mm laiv\xc5\xb3 patrankas (angl. QF 6 pounder Hotchkiss 'Ho\xc4\x8dkiso 6 svar\xc5\xb3 greita\xc5\xa1aud\xc4\x97'), \xc4\xafrengtas \xc5\xa1oniniuose sponsonuose. \xc5\xa0ios patrankos pasirod\xc4\x97 pernelyg ilgavamzd\xc4\x97s, nes va\xc5\xbeiuojant vamzd\xc5\xbeiai kliuvin\xc4\x97jo u\xc5\xbe kli\xc5\xab\xc4\x8di\xc5\xb3 ir kartais net \xc5\xbeem\xc4\x97s, tod\xc4\x97l v\xc4\x97lesni (1917\xc2\xa0m.) tankai Mark IV naudojo trumpavamzdes QF 6 pounder 6 cwt Hotchkiss patrankas, kurias galima laikyti tankini\xc5\xb3 patrank\xc5\xb3 pirmtak\xc4\x97mis\xc2\xa0\xe2\x80\x93 pirmomis specializuotomis tank\xc5\xb3 patrankomis._NEWLINE_Pirmieji vokie\xc4\x8di\xc5\xb3 tankai A7V naudojo 57\xc2\xa0mm Nordenfelto fortifikacines patrankas, kurios buvo i\xc5\xa1 Rusijos \xc4\xaftvirtinim\xc5\xb3 paimti trof\xc4\x97jai. \xc5\xa0ios patrankos buvo \xc4\xaftaisomos tanko priekyje._NEWLINE_Pirmieji pranc\xc5\xabz\xc5\xb3 tankai Schneider CA1 tur\xc4\x97jo \xc5\xa1onuose \xc4\xaftaisytas trumpavamzdes 75\xc2\xa0mm mortyras, o St Chamond tankai tur\xc4\x97jo priekyje \xc4\xaftaisytas standartines 75\xc2\xa0mm lauko patrankas._NEWLINE_Ploni to meto tank\xc5\xb3 \xc5\xa1arvai rei\xc5\xa1k\xc4\x97, kad bet kurios tankuose \xc4\xafrengtos patrankos buvo efektyvios prie\xc5\xa1 kitus tankus. Tuo metu vokie\xc4\x8di\xc5\xb3 kariuomen\xc4\x97 tur\xc4\x97jo labai ma\xc5\xbeai tank\xc5\xb3, tod\xc4\x97l Antant\xc4\x97s tankai buvo skirti kovai su prie\xc5\xa1o p\xc4\x97stininkais ir j\xc5\xb3 paramos daliniais."